Şase persoane au fost rănite şi au ajuns la spital, după ce un autobuz de transport public din Braşov a fost implicat într-un accident rutier. În filmările de la fața locului se observă cum unul dintre răniți este transportat pe targă.
”În accident a fost implicat un mijloc de transport local public de persoane, care ar fi efectuat o manevră, context în care cinci călători, aflaţi în vehicul, s-ar fi dezechilibrat şi ar fi suferit leziuni, pentru care se acordă sprijin medical de specialitate”, a transmis Inspectoratul de Poliţie Judeţean Braşov.
La locul accidentului s-au deplasat 3 echipaje SMURD, 3 ambulanţe SAJ şi o motocicletă SMURD.
”Celor 6 victime (5 de sex feminin şi una de sex masculin) li s-a acordat asistenţa medicală necesară la faţa locului şi au fost transportate la Spitalul Judeţean Braşov pentru investigaţii medicale suplimentare şi îngrijiri de specialitate. Acestea sunt conştiente, au vârste cuprinse între 21 şi 72 de ani şi au suferit diferite traumatisme (traumatisme faciale, abdominale, toracice, la membre)”, a arătat ISU Braşov.
Sursa: Realitatea de Brasov